สภาพอากาศช่วงสัปดาห์นี้ ประเทศไทยตอนบนจะมีพายุฝนฟ้าคะนองกับลมกระโชกแรงสูงสุดร้อยละ 20 ของพื้นที่
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยตลอดสัปดาห์นี้ (8-14 มี.ค.64) ว่า มวลอากาศเย็นจากจีนจะแผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับบริเวณประเทศไทยตอนบนขณะนี้มีอุณหภูมิสูงในหลายพื้นที่ ทำให้ลักษณะดังกล่าวมีพายุฝนฟ้าคะนองกับลมกระโชกแรงเกิดขึ้นและมีอากาศร้อนถึงร้อนจัดกับฟ้าหลัวในตอนกลางวัน  โดยเฉพาะภาคเหนืออุณหภูมิสูงสุด 40 องศาเซลเซียส ภาคตะวันออกเฉียงเหนือ ภาคกลางและภาคตะวันออก ซึ่งทั้งสี่ภาคจะมีฝนตกร้อยละ 10 - 20 บางพื้นที่ ส่วนภาคใต้มีฝนตกเล็กน้อยประชาชนควรรักษาสุขภาพและติดตามสภาพอากาศประจำวัน ได้จากกรมอุตุนิยมวิทยาที่เว็บไซต์www.tmd.go.th